

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-23-С/21-17, О.С.

Датум: 04.06.2021. године

На основу члана 13. став 1. и члана 15. под а) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), те члана 208. став 2. Закона о општем управном поступку („Службени гласник Републике Српске“, број: 13/02, 87/07, 50/10 и 66/18), Републичка комисија за утврђивање сукоба интереса у органима власти Републике Српске, на сједници одржаној дана 04.06.2021. године, у предмету утврђивања сукоба интереса за одборника у Скупштини града Бања Лука Зорана Поповића, једногласно донијела јe

**ЗАКЉУЧАК**

Поднесена пријава против Зорана Поповића, одборника у Скупштини града Бања Лука, није у складу са чланом 5. став 3. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), те је исту ваљало одбацити.

Образложење

Дана 15.01.2021. године градоначелник Града Бања Лука Драшко Станивуковић је Републичкој Комисији за утврђивање сукоба интереса у органима власти Републике Српске (у даљем тексту: Комисија) поднио иницијативу за покретање поступка за утврђивање постојања сукоба интереса за одборника у Скупштини града Бања Лука Зорана Поповића. У иницијативи се наводи да именовани обавља функцију директора „Водовод“-а а.д. Бања Лука у мандатном периоду од 18.01.2018. до 18.01.2022. године, а након локалних избора 2020. године изабран је за одборника у Скупштини града Бања Лука. Како је „Водовод“ а.д. Бања Лука јавно предузеће са већинским власничким удјелом Града Бања Лука, наводи се да се именовани налази у сукобу интереса по члану 5. став 1. Закона о спречавању сукоба интереса у органима власти Републике Српске.

Дана 18.01.2021. године Комисија је донијела одлуку о покретању поступка за утврђивање постојања сукоба интереса.

Зоран Поповић у свом одговору од 03.02.2021. године, између осталог, наводи и да План пословања и Годишњи извјештај као и друге стратешке документе доноси Скупштина акционара Друштва, а не Скупштина града Бања Лука. Наводи да је „Водовод“ а.д. Бања Лука настаo дјелимичном приватизацијом државног капитала на основу Закона о приватизацији државног капитала у предузећима („Службени гласник Републике Српске“ бр. 24/98, 62/02, 38/03 и 65/03) и као такво је уписано у Регистар Основног суда у Бањој Луци, регистарски уложак бр. 1-297-00. На основу Закона о преносу права својине на капиталу Републике Српске у предузећима које обављају комуналне дјелатности на јединице локалне самоуправе („Сл. гласник РС“ бр. 50/10) извршен је пренос капитала са Републике Српске на јединицу локалне самоуправе. Пријављени наводи: „Овдје је јасно следеће, да у смислу Закона о спречавању сукоба интереса у органима власти Републике Српске јединица локалне самоуправе није оснивач јавног предузећа чији сам директор за разлику од других предузећа и установа које су основане одлуком Скупштине града Бања Лука, већ се ради о пренесеном капиталу са Републике на локалну заједницу , а који је почев од 70-их година до данас доживљавао разне трансформације у смислу власничке структуре“.

Комисија је затражила податке од градоначелника Града Бања Лука Драшка Станивуковића, дописом број 02-23-С/21-16, О.С. од дана 24.05.2021. године. У допису Комисија наводи да се лице против којег се води поступак, одборник Зоран Поповић, упорно позива на чињеницу да оснивач наведеног предузећа није јединица локалне самоуправе, већ се ради о пренесеном капиталу са Републике Српске на локалну заједницу. Комисија је у обавези да утврди све чињенице, затражи изјашњење странака и провјери све приговоре, те стога је позвала градоначелника да достави у року од осам дана Статут јавног предузећа „Водовод“ а.д. Бања Лука и друга акта на основу којих је наведено јавно предузеће регистровано, односно којим је право својине капитала јавног предузећа са Републике Српске пренесено на Град Бања Луку.

Градоначелник Драшко Станивуковић је дописом број: 12-Г-20/21 од дана 02.06.2021. године доставио податке и то: Актуелни извод из судског регистра Окружног привредног суда у Бањалуци за „Водовод“ а.д. Бања Лука, број 057-0 Рег-З-21-003123 од 26.05.2021. г., Потврда о власништву на хартијама од вриједности Централног регистра хартија вриједности а.д. Бањалука број 1017/21 од 31.05.2021. г., Књига акционара Водовода а.д. Бањалука, Извод из Службеног гласника Републике Српске број 24/11. Увидом у ове документе утврђено је да су оснивачи „Водовод“ а.д. Бањалука- Акционари према Извјештају централног регистра- Књига акционара на дан 27.01.2019. године, удио оснивача у капиталу од 100%; да је град Бања Лука на дан 31.12.2019. године власник редовних акција, ознаке *VDBL-R-A,* количине 23 255 365, емитента „Водовод“ а.д. Бања Лука, те да је Влада Републике Српске 24.02.2011. године донијела Одлуку о давању сагласности на Списак предузећа која обављају комуналну дјелатност у Републици Српској у којим се право својине на капиталу Републике Српске преноси на јединице локалне самоуправе, међу којима је и „Водовод“ а.д. Бањалука.

Сходно томе, ови докази такође потврђују да је „Водовод“ а.д. Бањалука, који је тренутно у већинском власништву Града Бањалука, настаo дјелимичном приватизацијом државног капитала, те да не спада у групу јавних предузећа које је основала јединица локалне самоуправе. Из навода градоначелника јасно произилази да оснивач овог јавног предузећа није Град Бањалука, те стога није ни могао приложити оснивачки акт. Дакле, потврђена је чињеница да нема оснивачког акта и да оснивач није град Бањалука, већ је јавно предузеће настало преносом акција, што према члану 5. Закона о спречавању сукоба интереса у органима власти Републике Српске није регулисано као начин за формирање јавног предузећа

**У члану 70. Устава Републике Српске је прописано да Народна скупштина доноси законе**. Народна скупштина је донијела Закон о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) у којем у члану 5. став 3. се предвиђају само јавна предузећа која је основала јединица локалне самоуправе. Као орган којег именује Народна скупштина, дужни смо примјењивати слово закона који нам је овлаштењима Народне скупштине прописан.

Комисија је утврдила Увидом у Статут „Водовод“-а а.д. Бања Лука из 2018. године, да је друштво настало дјелимичном приватизацијом државног капитала на основу Закона о приватизацији државног капитала у предузећима („Службени гласник Републике Српске“ бр. 24/98, 62/2002, 38/2003 и 65/2003) и као такво је уписано у Регистар Основног суда у Бања Луци, Република Српска, регистарски уложак број 1-297-00, те је акционарско друштво „Водовод“ Бања Лука привредно друштво организовано као отворено друштво, у складу са Законом којим се уређује статус привредних друштава. Дакле, извршен је пренос капитала са Републике Српске на јединицу локалне самоуправе.

Овакав начин преноса није регулисан у члану 5. Закона о спречавању сукоба интереса у органима власти Републике Српске, који гласи: „Одредбе става 1. и 2. овог члана за изабране представнике, носиоце извршних функција и савјетнике у јединицама локалне самоуправе односе се **само** на јавна предузећа која је **основала јединица локалне самоуправе** у којој изабрани представник, носилац извршне функције или савјетник врши функцију.“

Овим чланом је прописан сукоб интереса везано за статус функционера у скупштини јединице локалне самоуправе и функционера у јавном предузећу. Дакле, законодавац у члану 5. став 3. предметног Закона наглашава да се члан 5. односи само на јавна предузећа која је основала јединица локалне самоуправе.

Сходно наведеном, Комисија сматра да се предметна ситуација не може подвести под правну норму члана 5. става 3. Закона о спречавању сукоба интереса у органима власти Републике Српске, те Комисија сматра да нема основа да ријеши ову правну ствар утврђивањем или не утврђивањем сукоба интереса.

Сходно члану 208. став 2. Закона о општем управном поступку („Службени гласник Републике Српске“, број: 13/02, 87/07, 50/10 и 66/18), закључком се одлучује и о оним питањима која се као споредна појаве у вези са спровођењем поступка, а која се не рјешавају рјешењем.

Чињеница да члан 5. не познаје начин формирања јавних предузећа на начин преноса власничког удјела на локалну заједницу, већ само да га је својим средствима основала јединица локалне самоуправе, стога Комисија сматра да нема основа за доношење рјешења и одлучивања у овој правној ствари.

На овај Закључак странке имају право посебне жалбе.

Поука о правном средству: ПРЕДСЈЕДНИЦА КОМИСИЈЕ

Против овог Закључка може се изјавити посебна Обренка Слијепчевић

жалба Комисији за жалбе у року од 15 (петнаест)

дана од дана пријема овог Закључка. Жалба се

подноси путем ове Комисије.

Доставити:

1. Град Бања Лука, н/р градоначелнику Драшку Станивуковићу, Трг српских владара 1, Бања Лука
2. Скупштина града Бања Лука, н/р одборнику Зорану Поповићу, Трг српских владара 1, Бања Лука
3. У спис предмета